b'\n_START_ARTICLE_\nPrebivali\xc5\xa1te\n_START_PARAGRAPH_\nPrebivali\xc5\xa1te (domicil), stalno boravi\xc5\xa1te. Pravni naziv za mjesto gdje se neka osoba nastani s namjerom da tu stalno prebiva; slu\xc5\xbei kao osnova za odre\xc4\x91ivanje mjesne nadle\xc5\xbenosti suda, odnosno tijela dr\xc5\xbeavne i javne vlasti.\n_START_SECTION_\nPrebivali\xc5\xa1te u hrvatskom zakonodavstvu\n_START_PARAGRAPH_\nDo odluke Ustavnoga suda Republike Hrvatske iz 2000. godine od gra\xc4\x91ana se prigodom prijave prebivali\xc5\xa1ta zahtijevalo dokazivanje osiguranog stalnog stana odnosno ku\xc4\x87e te je tijelo dr\xc5\xbeavne uprave koje vodi postupak upisa u o\xc4\x8devidnik prebivali\xc5\xa1ta tzv. JRO (Jedinstveni registar osoba) imalo pravo odbiti upis u slu\xc4\x8daju ne postojanja dokaza o zaposlenju ili drugom izvoru prihoda. Takva praksa je prethodno navedenom odlukom ukinuta, a Sud je naglasio kako Ustav ne poznaje pojam "prebivali\xc5\xa1te", ve\xc4\x87 samo "boravi\xc5\xa1te". Stoga pod ustavni pojam "boravi\xc5\xa1te" mora podvesti i zakonski pojam "prebivali\xc5\xa1te", u zna\xc4\x8denju trajnog boravi\xc5\xa1ta u mjestu u kojem gra\xc4\x91anin ima namjeru trajno \xc5\xbeivjeti, bez drugih ograni\xc4\x8denja. Dakle, i prebivali\xc5\xa1te iz \xc4\x8dlanka 2. stavka 1. i boravi\xc5\xa1te iz \xc4\x8dlanka 5. Zakona o prebivali\xc5\xa1tu i boravi\xc5\xa1tu gra\xc4\x91ana, treba smatrati boravi\xc5\xa1tem u smislu odredbe \xc4\x8dlanka 32. stavka 1. Ustava Republike Hrvatske._NEWLINE_Nitko nema pravo ograni\xc4\x8diti ili onemogu\xc4\x87iti prijavu prebivali\xc5\xa1ta gra\xc4\x91aninu koji u nekom mjestu nema osigurano stalno stanovanje, nitko nema pravo ograni\xc4\x8diti slobodan izbor prebivali\xc5\xa1ta i tako ograni\xc4\x8davati ili onemogu\xc4\x87avati ustavno pravo gra\xc4\x91anina na slobodno kretanje i dovoditi do nesuglasja s temeljnom vrednotom jednakosti iz \xc4\x8dlanka 3. Ustava Republike Hrvatske. Ograni\xc4\x8denje prava kretanja mogu\xc4\x87e je samo temeljem nu\xc5\xbenosti, a poradi za\xc5\xa1tite pravnog poretka ili zdravlja, prava i sloboda drugih.'